ทิสโก้ออกกองทุนซื้อตราสารหนี้-หุ้นเป้า
บลจ.ทิสโก้ คว้าจังหวะส่ง ส่ง "ทิสโก้ สเปเชียล โบนัส 2"ลงทุนในตราสารหนี้คุณภาพและหุ้นพื้นฐานดี ตั้งเป้าทำกำไร 5% ภายใน 1 ปี
11 ม.ค. 2555

บลจ.ทิสโก้ คว้าจังหวะส่ง ส่ง"ทิสโก้ สเปเชียล โบนัส 2"ลงทุนในตราสารหนี้คุณภาพและหุ้นพื้นฐานดี ตั้งเป้าทำกำไร 5% ภายใน 1 ปี 
นายธีรนาถ รุจิเมธาภาส  กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า บริษัทเสนอขายกองทุนเปิด ทิสโก้ สเปเชี่ยล โบนัส 2 ซึ่งเป็นกองทุนรวมผสมแบบกำหนดสัดส่วนการลงทุนในตราสารทุนไม่เกิน 20%  มีนโยบายลงทุนในตราสารหนี้และหรือเงินฝากในประเทศหรือต่างประเทศ ส่วนที่เหลือจะลงทุนในหุ้นในประเทศ โดยเงินลงทุนต่างประเทศจะป้องกันความเสี่ยงด้านอัตราแลกเปลี่ยนทั้งจำนวน เปิดขายครั้งเดียวตั้งแต่วันนี้-17 ม.ค.55 ลงทุนขั้นต่ำ 20,000 บาท
กองทุนมีมูลค่าโครงการ 1,000 ล้านบาท มีอายุโครงการประมาณ 1 ปีหรือเลิกกองทุนก่อนครบกำหนดอายุโครงการ หากสามารถสร้างผลตอบแทนได้ถึง 5 % 
ด้าน TISCO Wealth ที่ปรึกษาทางการเงินและการลงทุนครบวงจรจากกลุ่มทิสโก้มองว่า ในปี 2555  แม้เศรษฐกิจโลกยังได้รับผลกระทบจากหนี้ยุโรปและการฟื้นตัวอย่างเปราะบางของเศรษฐกิจสหรัฐ ทำให้หุ้นทั่วโลกยังผันผวน  แต่เชื่อว่าตลาดหุ้นอยู่ในทิศทางขาขึ้นหลังผ่านจุดต่ำสุดในปีที่ผ่านมาแล้วและปัจจุบันดัชนีหุ้นทั่วโลกโดยส่วนใหญ่อยู่ในระดับที่ถูกมากรวมถึงหุ้นไทย  ดังนั้นผู้ที่ต้องการลงทุนความเสี่ยงไม่สูงมาก  แต่ยังต้องการผลตอบแทนที่ดีกว่าฝากเงิน ควรหาจังหวะในการเพิ่มสัดส่วนการลงทุนในหุ้นบ้างในช่วงที่หุ้นยังถูก นอกจากลงทุนตราสารหนี้เพียงอย่างเดียว
"ตลาดหุ้นไทยเป็นหนึ่งตลาดที่น่าลงทุน เนื่องจากพื้นฐานด้านเศรษฐกิจยังแข็งแกร่ง ประกอบกับภาครัฐและเอกชนมีโครงการจะลงทุนเพื่อฟื้นฟูในช่วงหลังน้ำท่วมและนโยบายการกระตุ้นการบริโภคและการลดภาษีนิติบุคคลขณะที่ดอกเบี้ยกลับมีแนวโน้มลดลงทำให้ต้นทุนทางการเงินของบริษัทปรับลดลงซึ่งจะเป็นส่วนช่วยเพิ่มโอกาสในขาขึ้นให้หุ้นไทยประมาณ 15-20% โดยเป้าหมายดัชนีที่ TISCO Wealth มองในปีนี้อยู่ที่ 1,150 -1,200 จุด  และพีอี 12.5 เท่า"